บสก.เตรียมพักชำระหนี้-ลดดอกเบี้ยช่วยน้ำท่วม
บสก. เร่งช่วยลูกค้าประสบภัยน้ำท่วม เตรียมพักชำระหนี้6-12 เดือน  พร้อมลดดอกเบี้ย
13 ต.ค. 2554

บสก. เร่งช่วยลูกค้าประสบภัยน้ำท่วม เตรียมพักชำระหนี้6-12 เดือน  พร้อมลดดอกเบี้ย
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์  จำกัด (บสก.)  เปิดเผย บสก.ได้ สั่งการไปยังภาค และสำนักงานต่างๆ ให้ลงพื้นที่ เพื่อประเมินสถานการณ์และให้ความช่วยเหลือแก่ลูกค้าของ บสก. ที่ประสบภัยจากน้ำท่วมอย่างเร่งด่วน ซึ่งหากลูกค้ารายใดประสบปัญหาอย่างหนักจากเหตุการณ์ดังกล่าว ก็จะพิจารณาหลาย ๆ แนวทาง อาทิ การลดดอกเบี้ย หรือพักชำระหนี้ในระยะเวลา 6 – 12 เดือน หรือลดวงเงินผ่อนชำระ ขึ้นอยู่กับผลกระทบที่ลูกหนี้ได้รับ โดยพิจารณาเป็นรายกรณี เพื่อเป็นการบรรเทาความเดือดร้อน   
"ล่าสุดสำนักงานในเขตพื้นที่ภาคเหนือ และภาคกลาง สำรวจพบว่าลูกหนี้ที่ได้รับผลกระทบครั้งนี้มีทั้งหมด 118 ราย ส่วนใหญ่อยู่ในเขตจังหวัดนครสวรรค์ พิษณุโลก สุโขทัย เพชรบูรณ์ และแพร่ ส่วนที่จังหวัดเชียงใหม่มีลูกหนี้ที่ได้รับผลกระทบไม่มากนัก ซึ่งสำนักงานเชียงใหม่ได้เข้าไปช่วยเหลือเบื้องต้น โดยมอบถุงยังชีพให้แล้ว"นายสุเมธ กล่าว นายสุเมธกล่าวว่า ส่วนของผลกระทบที่อาจจะเกิดขึ้นกับทรัพย์สินรอการขาย (NPA) ของ บสก. ในเขตพื้นที่ประสบภัยน้ำท่วมนั้น ได้สั่งการไปยังภาคและสำนักงานต่างๆ ให้เร่งสำรวจความเสียหายที่เกิดขึ้นกับทรัพย์สินรอการขาย เพื่อหาแนวทางฟื้นฟูต่อไป อาทิ ที่ดินเปล่า แปลงสาธิตในโครงการ  พออยู่ พอกิน กับที่ดิน บสก. และสิ่งปลูกสร้างต่างๆ ซึ่งจากการสำรวจเบื้องต้นพบว่ามีทรัพย์สินรอการขายที่ได้รับผลกระทบรวม 230 รายการ  
 นอกจากนี้บสก.ได้จัดตั้งศูนย์รับบริจาคเงิน และสิ่งของอุปโภค-บริโภค เพื่อนำไปมอบให้กับประชาชนที่ได้รับความเดือดร้อนจากน้ำท่วม ที่ชั้น 1 อาคาร บสก. สำนักงานใหญ่ ตั้งแต่บัดนี้เป็นต้นไป หรือสอบถามที่ Call Center  02-6300-700  พร้อมทั้งได้จัดถุงยังชีพรวมประมาณ 2,200 ถุง เพื่อช่วยเหลือผู้ประสบภัย